Som stredoškolskou učiteľkou 25 rokov, učím na gymnáziu, mám doktorát a aprobáciu pre vyučovanie a skúšanie na maturitnej skúške na tri predmety: SJL-ANJ-RUJ, čo naozaj aj robím. Dosiaľ som bola triednou profesorkou niekoľkým triedam, ktoré som priviedla k maturite. Absolvovala som aj kreditné vzdelávanie tak, ako väčšina mojich kolegov

Mám rada svoju prácu a teší ma, keď deň po dni, týždeň po týždni a rok po roku vidím pokrok svojich študentov v komunikácii v anglickom a ruskom jazyku, ktoré učím. Keď stretám absolventov na ulici a z diaľky a s uznaním ma zdravia aj po rokoch a rozprávajú mi o svojich úspechoch vo svete aj doma, o tom, ako im znalosť cudzieho jazyka zmenila život a čo pre nich štúdium a život na gymnázium znamenal a stále znamená. Keď prídem do triedy a vidím záujem a motiváciu študentov pracovať a napredovať v jazyku, keď na maturite skúšam takých, ktorých som ako začiatočníkov učila od primy, či od 1. ročníka vidím a cítim, že to, čo robím, má zmysel. Má.

Chcem učiť a učím rada. Som však niekedy mierne, niekedy viac znechutená z nedostatočného financovania školstva, z rôznych systémových chýb v školstve. Je, bohužiaľ, viac vecí, ktoré sú sklamaním pre mňa aj pre mojich študentov. Napríklad to, ako sa hovorí o modernizácii školstva a kvôli nedostatku financií pre školstvo sa spájajú skupiny a angličtina či ruština sa učia v počte 18 až 22,čo nebolo ani v deväťdesiatych rokoch, keď som začínala, slabá nadväznosť pri prechode zo základných škôl na gymnázium, náhle zmeny, kedy sa rušia zmysluplné veci a do popredia v poradí dôležitosti sa dostávajú iné, to, že sme si, bohužiaľ, my aj naši študenti zvykli na to, že na to či ono nie sú peniaze a mnohé veci ako papier na kopírovanie študijných materiálov či učebnice si musia platiť alebo nosiť vlastné z domu.

Naša škola je materiálne slušne vybavená aj vďaka tomu, že učitelia vo svojom voľnom čase, okrem vyučovania a mnohých iných, napr. triednych povinností, robia so študentmi rôzne projekty , samozrejme, bez finančnej odmeny. Nemyslím, že by napr. pracovníčka v banke po nociach písala projekt, aby získala do práce tlačiareň tak ako my. Povzbudzujúce nie je ani finančné ohodnotenie učiteľa, vzhľadom na dnešnú ekonomickú situáciu a vzdelanie, ktoré sme dosiahli a v ktorom stále musíme, ale aj chceme pokračovať. Ruka v ruke s ním, bohužiaľ, niekedy ide aj morálne ohodnotenie učiteľa v spoločnosti, kedy niektorí absolventi stredných škôl majú porovnateľný alebo vyšší plat.

Štrajkujem preto, lebo si myslím, že my, učitelia a naši študenti si zaslúžime ozdravenie  v celkovom  systéme školstva a  zvýšenie finančných prostriedkov zo štátneho rozpočtu do školstva, a to nielen na mzdy učiteľov.

PhDr. Jana Galánková-Komorová, učiteľka Gymnázia Púchov